 ຄວາມເຄັ່ງຕຶງ ເພີ່ມທະວີຂຶ້ນ ທ່າມກາງ ການປະທ້ວງ ໂຕ້ຕອບກັນ ທີ່ເວເນຊູເອລາ (ວີດີໂອ)
ປະທານາທິບໍດີ ນີໂກລາສ ມາດູໂຣ ຕອບໂຕ້ ການປະທ້ວງຂອງຝ່າຍຄ້ານ ດ້ວຍການຈັດ ການເດີນຂະບວນ ຂອງພວກທີ່ ສະໜັບສະໜຸນທ່ານ ຫຼາຍພັນຄົນ.
ປະທານາທິບໍດີ Nicolas Maduro ແຫ່ງ Venezuela ໄດ້ທຳການຕອບໂຕ້ໃນວັນເສົາວານນີ້ ຕໍ່ການປະທ້ວງຂອງ ຝ່າຍຄ້ານທີ່ກຳລັງດຳເນີນໄປຢ່າງບໍ່ລົດລະນັ້ນ ດ້ວຍການ ຈັດການເດີນຂະບວນຕອບໂຕ້ ຂອງພວກທີ່ສະໜັບສະໜຸນ ທ່ານຫຼາຍພັນຄົນ ປະທານາທິບໍດີ Madura ໄດ້ສວຍໃຊ້ການໂຮມຊຸມນຸມ ຂອງພວກທີ່ນິຍົມລັດຖະບານໃນນະຄອນຫຼວງ Caracas ເມື່ອວັນເສົາວານນີ້ ປະນາມທ່ານ Leopoldo Lopez ຜູ້ ນຳຝ່າຍຄ້ານ ຕຳຫຼວດໄດ້ອອກໝາຍຈັບທ່ານ Lopez ໃນຖານເປັນຜູ້ຈັດແຈງໃຫ້ມີ ການປະທ້ວງຕໍ່ ຕ້ານລັດຖະບານໃນວັນພຸດຜ່ານມາ ທີ່ກາຍເປັນຄວາມຮຸນແຮງ ເຮັດໃຫ້ປະຊາຊົນ 3 ຄົນ ເສຍຊີວິດ ຮວມທັງພວກປະທ້ວງຝ່າຍຄ້ານ 2 ຄົນ ທ່ານ Madura ເອີ້ນທ່ານ Lopez ວ່າເປັນຜູ້ຖືລັດທິ fascist ແລະເປັນຄົນຂີ້ຂາດຕາ ຂາວໃນວັນເສົາວານນີ້ ແລະຮຽກຮ້ອງໃຫ້ທ່ານເຂົ້າມອບໂຕ ຕໍ່ເຈົ້າໜ້າທີ່ ທ່ານ John Kerry ລັດຖະມົນຕີຕ່າງປະເທດສະຫະລັດ ກ່າວວ່າ ການອອກໝາຍຈັບ ທ່ານ Lopez ມີຜົນກະທົບ ຕໍ່ສິດທິຂອງພົນລະເມືອງ Venezuela ໃນການສະແດງ ຄວາມບໍ່ພໍໃຈຂອງເຂົາເຈົ້າ ອອກມາຢ່າງສັນຕິນັ້ນ ທ່ານ Kerry ກ່າວໃນຖະແຫຼງການສະບັບນຶ່ງ ວ່າ ລັດຖະບານ Venezuela ມີພັນທະ ທີ່ຈະຕ້ອງປົກປ້ອງເສລີພາບຂັ້ນພື້ນຖານຕ່າງໆ ແລະຄວາມປອດໄພຂອງພົນລະເມືອງ ຂອງຕົນ